2020–2021 m. biatlono pasaulio taurė
2020–2021 m. biatlono pasaulio taurė – tarptautinės sezoninės daugiaetapės biatlono pasaulio taurės varžybos, organizuotos Tarptautinės biatlono sąjungos. Sezono varžybos prasidėjo 2020 m. lapkričio 27 d. Kontiolahtyje, Suomijoje, ir baigėsi 2021 m. kovo 21 d. Estešunde, Švedijoje. Varžyboms buvo numatyta 10 etapų, į bendrą taurės įskaitą įskaityti ir 2021 m. vasarį Pokljukoje, Slovėnijoje, vykusio Pasaulio biatlono čempionato taškai. Savo titulus gynė pernykščio sezono nugalėtojai Johannes Thingnes Bø iš Norvegijos ir Dorothea Wierer iš Italijos. Dėl COVID-19 pandemijos visos varžybos vyko be žiūrovų. Pasaulio taurę vyrų varžybose trečią kartą iš eilės iškovojo Johannes Thingnes Bø, antrą vietą, nusileisdamas tik 13 taškų, užėmė jo tautietis Sturla Holm Lægreid, kuriam tai buvo tik pirmas pilnas pasaulio taurės sezonas. Moterų varžybose pirmą vietą dar prieš paskutinį taurės etapą užsitikrino norvegė Tiril Eckhoff. Sezonui baigiantis apie karjeros pabaigą pranešė Vokietijos vyrų rinktinės lyderis Arnd Peiffer.